Men interessen for realfag var likevel så sterk at han våren 1909 påbegynte studier ved Det Kongelige Frederiks Universitet i Kristiania. Disse ble avbrutt det akademiske året 1911-12 da han var i Trondheim som assistent for Sem Sæland som var blitt rektor ved Norges Tekniske Høyskole. Tilbake i Kristiania fattet han spesiell interesse for interferens av røntgenstråling. Ved hjelp av Lars Vegard fikk han arrangert et opphold ved Universitetet i Berlin fra våren 1914. Det var samtidig med at Einstein ble ansatt der.